text: यदि आप पहली बार अपना आयकर रिटर्न ऑनलाइन दाखिल करने जा रहे है तो सर्वप्रथम आप खुद को आयकर विभाग की वेबसाइट पर पंजीकृत कीजिए। इसके लिए आप incometaxindiaefiling.gov.in के वेब पते पर जाएं और उस पर क्लिक करने के बाद जो पेज खुलता है, उसमें दाहिनी ओर 'मेन मेनू' के ठीक नीचे ‘रजिस्टर योरसेल्फ' का विकल्प मिलता है, उस पर क्लिक करें। यहां आपको अपना पैन, पूरा नाम और जन्मतिथि बतानी होगी। इसके अलावा, एक प्रपत्र (फॉर्म) भी भरना होगा। इसको भरकर आप खुद को वेबसाइट पर पंजीकृत करवा लें। इस पंजीकरण के दौरान ही आपका आधार पैन से लिंक कर दिया जाएगा। रजिस्ट्रेशन की प्रक्रिया पूरी होने के बाद आप अपने पैन और पासवर्ड की मदद से incometaxindiaefiling वेबसाइट में लॉगिन कर सकते हैं।